മൂന്നാംതരംഗം നേരിടാന് കോര്പ്പറേഷന് അയല്പക്ക സമിതികളിലൂടെ പ്രതിരോധം തീര്ക്കും തിരുവനന്തപുരം: കൊവിഡ് മൂന്നാം തരംഗത്തെ നേരിടാന് വിപുലമായ കര്മ്മപദ്ധതിയുമായി കോര്പറേഷന്. റസിഡന്റ്സ് അസോസിയേഷന് തിരിച്ച് 250 വീടുകള്ക്ക് ഒരെണ്ണം എന്ന ക്രമത്തില് 15നകം എല്ലാ വാര്ഡുകളിലും പത്തംഗ അയല്പക്ക സമിതികള് രൂപീകരിക്കാന് ഇന്നലെ ചേര്ന്ന പ്രത്യേക കൗണ്സില് യോഗം തീരുമാനിച്ചു. ആരോഗ്യസമിതി അദ്ധ്യക്ഷ ജമീല ശ്രീധരനാണ് പദ്ധതി അവതരിപ്പിച്ചത്. കൗണ്സിലര് അദ്ധ്യക്ഷനായും ജൂനിയര് ഹെല്ത്ത് ഇന്സ്പെക്ടര് കണ്വീനറായും ഓരോ വാര്ഡിലും വാര്ഡ് തല ജാഗ്രതാ സമിതി രൂപീകരിക്കാനും മൂന്ന് ദിവസത്തിലൊരിക്കല് വാര്ഡ് തല ജാഗ്രത സമിതികള് കൂടി അയല്പക്ക സമിതികളുടെ പ്രവര്ത്തനം വിലയിരുത്തും. ഹെല്ത്ത് ഇന്സ്പെക്ടര്മാര് കൊവിഡ് പ്രതിരോധ പ്രവര്ത്തനങ്ങളെക്കുറിച്ച് പ്രതിദിന റിപ്പോര്ട്ട് തയ്യാറാക്കി പ്രോജക്ട് സെക്രട്ടേറിയറ്റില് സമര്പ്പിക്കണം. ഏതെങ്കിലും രോഗികള്ക്ക് ആംബുലന്സ് ആവശ്യം വന്നാല് കൊവിഡ് കണ്ട്രോള് റൂമുമായി ബന്ധപ്പെട്ട് വാഹനം ലഭ്യമാക്കണം. രോഗി മരണപ്പെട്ടാല് മൃതദേഹം സംസ്കരിക്കുന്നതിനുള്ള ക്രമീകരണം ഉറപ്പാക്കും. മേയര്, ആരോഗ്യകാര്യ സ്ഥിരം സമിതി ചെയര്പഴ്സണ്, സെക്രട്ടറി, അഡീഷണല് സെക്രട്ടറി, ഹെല്ത്ത് ഓഫിസര്മാര്, ഹെല്ത്ത് സൂപ്പര്വൈസര്മാര് എന്നിവരടങ്ങുന്ന കോര് കമ്മിറ്റി രൂപീകരിക്കും. മൂന്ന് ദിവസത്തിലൊരിക്കല് കോര് കമ്മിറ്റി പ്രവര്ത്തനങ്ങള് വിലയിരുത്തും. വരുന്നു കൊവിഡ് വാരിയേഴ്സ് എല്ലാ വാര്ഡിലും കുടുംബാംങ്ങളെ നേരിട്ടറിയാവുന്ന രണ്ടു പേരെ കൊവിഡ് വാരിയേഴ്സായി കോര്പറേഷന് നിയമിക്കും. വീടുകളില് എത്ര പേര്ക്കു കൊവിഡ് ബാധയുണ്ട്, എത്രപേര് ക്വാറന്റൈനിലാണ് തുടങ്ങിയ വിവരങ്ങള് രജിസ്റ്ററില് രേഖപ്പെടുത്തണം. ഇവര്ക്കാവശ്യമുള്ള ഭക്ഷണം, മരുന്ന് എന്നിവ എത്തിക്കണം. ആവശ്യമെങ്കില് നിരീക്ഷണത്തില് കഴിയാനുള്ള സംവിധാനങ്ങളുമൊരുക്കണം. ഇതാണ് ഇവരുടെ ദൗത്യം.